[{"text_idx": "#000000", "text": "Rhybudd am berygl triniaeth ste\u0302m i blant"}, {"text_idx": "#000003", "text": "Mae canllawiau wedi eu rhoi i feddygon teulu a nyrsys yng Nghymru yn eu cynghori i beidio argymell triniaeth stemio i blant wrth drin annwyd a pheswch."}, {"text_idx": "#000004", "text": "Maen nhw wedi eu llunio ar o\u0302l i lawfeddygon yn y Ganolfan Llosgiadau a Phlastig godi pryderon bod plant mor ifanc ag wyth mis oed yn dod i'r ysbyty gydag anafiadau difrifol ar o\u0302l arllwys dw\u0302r twym dros eu hunain."}, {"text_idx": "#000006", "text": "Yn y pum mlynedd ddiwethaf mae 17 o blant wedi eu trin yn y ganolfan ar o\u0302l cael anafiadau."}, {"text_idx": "#000007", "text": "Cafodd un plentyn losgiadau mor ddifrifol fel bod rhaid defnyddio impyn croen (skin graft) tra y cafodd blentyn arall sepsis a thriniaeth mewn uned gofal dwys."}, {"text_idx": "#000008", "text": "Mae'r gwaith ymchwil yn awgrymu bod meddygon teulu a nyrsys yn \"aml yn argymell triniaeth stemio ar gyfer rhieni\" pan \"nad oes yna dystiolaeth i awgrymu bod yna unrhyw fudd go iawn.\""}, {"text_idx": "#000009", "text": "Dywedodd Dai Nguyen, pediatrydd plastig ymgynghorol yn y ganolfan: \"Mi oedd rhieni yno ac yn goruchwylio'r broses yn yr holl achosion wnaethon ni edrych arnyn nhw. Ond mae pethau yn gallu digwydd mor gyflym. Allwch chi ddim dal bowlen o ddw\u0302r poeth unwaith mae hi yn dechrau troi drosodd.\""}, {"text_idx": "#000010", "text": "Yn o\u0302l Sarah Hemington-Gorse, llawfeddyg plastig, mae modd osgoi'r anafiadau."}, {"text_idx": "#000011", "text": "\"Mae rhywbeth sydd yn cael ei argymell gan weithwyr iechyd neu o achos coel gwrach a theidiau a neiniau yn achosi anafiadau i blant sydd gydag annwyd. Ac mi allwn ni atal hyn drwy roi stop ar y driniaeth.\""}, {"text_idx": "#000015", "text": "Cafodd Finley Denley-Ansen ei anfon i Ysbyty Treforys ym mis Gorffennaf ar o\u0302l arllwys bowlen o ddw\u0302r poeth dros ei hun. Cafodd 15-20% o losgiadau ar ei abdomen, cesail ei forddwyd a'i goesau."}, {"text_idx": "#000016", "text": "\"Ro'dd e'n brifo. Pan 'nes i godi o'r gadair o'n i mewn sioc. O'n i ddim yn gwybod beth i wneud. Fe ddywedodd Dad wrtha i i fynd mewn i'r gawod ac wedyn o'n nhw jyst yn rhoi dw\u0302r o'r drosto fi.\""}, {"text_idx": "#000017", "text": "Mi fuodd yn rhaid iddo gael llawdriniaethau ac aros mewn uned gofal dwys cyn cael ei symud i ward blant. Ond ar o\u0302l dod adref cafodd sepsis a'i ruthro eto i'r uned gofal dwys."}, {"text_idx": "#000019", "text": "\"Fy nghyngor i i rieni yw peidio byth a\u0302 defnyddio triniaeth stemio,\" meddai ei fam, Rachel. \"Fydden i byth yn rhoi dw\u0302r poeth yn agos i blentyn eto nac yn argymell i unrhyw un arall wneud chwaith.\""}, {"text_idx": "#000027", "text": "Cwis: Cysylltiadau Cymru a Ffrainc"}]